La tralaschada

Albert Camus / Ignaz Cathomen

Ina notg da november, dus u trais onns avant lezza saira, che jau hai cartì d'udir ina risada davos mes dies, sun jau turnà a chasa sur la punt Royal e sin la riva sanestra da la Seine. Igl era in'ura suenter mesanotg; i pluveva lev, plitost in pluschignim che stgatschava ils paucs peduns. Jau vegn gist d'ina amia che durmiva segiramain gia stagn e bain. Jau ma sentiva ventiraivel sin questa spassegiada tras la notg, forsa in pau sa pers ed il sang che pulsava tras mes corp era puspè sa quietà e calm sco la plievgia. Sin la punt hai jau observà ina persuna che sa sturscheva sur la spunda e che pareva da contemplar il flum. Vegnind pli damanaivel hai jau vis ch'igl era ina femna giuvna e satiglia e vestgida en nair. Tranter ils chavels stgirs ed il culier dal mantè eri da vesair ina tatona frestga e bletscha da la plievgia che ha sveglià mes interess. Ina secunda ma sun jau retegnì, lur sun jau dentant ì vinavant. Arrivà a l'autra riva sun jau chamina en direcziun da la Place Saint-Michel nua che jau abitava Jau era gia ì var 50 meters en questa direcziun che jau aud il sblatschar d'in corp sin l'aua; en il silenzi nocturn m'ha questa canera parì immens ferma malgrà la distanza. Jau sun immediatamain stà airi, dentant betg ma vieut enturn. Quasi il medem mument hai jau udì in sbratg che s'è repetì pliras gia, che s'è allontanà dal flum giu, ed alur tuttenina èsi stà mit e quiet. En quella notg tuttenina marventada ha questa quietezza parì da na prender ina fin. Jau hai vulì currer, ma sun dentant betg muvì. Jau crai che jau tremblava dal fraid e da la perplexadad e sgarschur. Jau saveva ch'i fiss stà da reagir spertamain, ed jau sentiva sco ina flaivlezza irresistibla surpigliava mes corp. Jau hai emblidà, tge che jau hai pensà lez mument. "Memia tard, memia lunsch davent..." u uschè insatge. Senza ma mover hai jau anc adina tadlà en la notg. Alur ma sun jau allontanà cun pass targlinants en la plievgia. Jau n'hai raquintà u dà part a nagin davart quest eveniment.